“ธ.ออมสิน” คลอดสินเชื่อบ้าน “กู้ล้านผ่อน 10 บาท” ดีเดย์ 1 ธ.ค.62
“ธ.ออมสิน” ออกสินเชื่อเพื่อคนอยากมีบ้าน ผ่อนต่ำล้านละ 10 บาท ดอกเบี้ยปีแรก 0.01% ขานรับนโยบายขับเคลื่อนธุรกิจอสังหาฯ
“ธ.ออมสิน” ออกสินเชื่อเพื่อคนอยากมีบ้าน ผ่อนต่ำล้านละ 10 บาท ดอกเบี้ยปีแรก 0.01% ขานรับนโยบายขับเคลื่อนธุรกิจอสังหาฯ
25 พ.ย. 2562

นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารจึงได้ออกผลิตภัณฑ์ สินเชื่อบ้าน อาทิ สินเชื่อบ้านผ่อนต่ำ ล้านละ 10 บาท พร้อมอัตราดอกเบี้ยพิเศษ เพื่อให้สอดคล้องกับความต้องการมีที่อยู่อาศัยในยุคปัจจุบัน ทั้งซื้อที่อยู่อาศัยใหม่ ปลูกสร้างบ้านบนที่ดิน รวมถึงต่อเติม ซ่อมแซม หรือต้องการรีไฟแนนซ์ โดยธนาคารได้เตรียมวงเงินสินเชื่อไว้ 25,000 ล้านบาท เริ่มตั้งแต่วันที่ 1 ธ.ค.62 เป็นต้นไป
สำหรับสินเชื่อบ้านผ่อนต่ำล้านละ 10 บาทนั้น ให้กู้ตามความสามารถชำระหนี้ของลูกค้าแต่ละราย โดยไม่จำกัดวงเงินกู้สูงสุด คิดอัตราดอกเบี้ยพิเศษ คือ อัตราดอกเบี้ยคงที่ปีแรก 0.010%  ปีที่ 2-3 เท่ากับ 4.350% ต่อปี  ปีที่ 4 เป็นต้นไป MRR-0.50% ต่อปี (อัตราดอกเบี้ย MRR ของธนาคารฯ ปัจจุบัน = 6.745% ต่อปี) คิดเป็นอัตราดอกเบี้ยเฉลี่ย 3 ปี = 2.903%
โดยวงเงินกู้ 1 ล้านบาท ผ่อนชำระ 20 ปี ในปีแรกคิดเป็นเงินงวดผ่อนชำระ 10 บาทต่อเดือน ปีที่ 2-3 ผ่อนชำระ 3,700 บาทต่อเดือน และปีที่ 4 เป็นต้นไป ผ่อนชำระ 8,300 บาทต่อเดือน นอกจากนี้ ยังได้รับการลดค่าใช้จ่ายในการซื้อที่อยู่อาศัยตามมติที่ประชุมคณะรัฐมนตรี ซึ่งให้ลดค่าธรรมเนียมจดทะเบียนการโอนกรรมสิทธิ์จาก 2.00% เหลือ 0.01% และลดค่าธรรมเนียมการจดทะเบียนจำนองจาก 1.00% เหลือ 0.01% อีกด้วย
“ค่าใช้จ่ายต่างๆ เพื่อการมีบ้านก็ได้รับการปรับลดลงแล้ว ขณะเดียวกันธนาคารฯ ได้ปรับปรุงหลักเกณฑ์ให้สามารถผ่อนชำระได้สูงสุดถึง 40 ปี โดยลูกค้าสามารถเลือกผ่อนชำระได้ยาวนานขึ้น เพื่อให้เกิดความยืดหยุ่นและเหมาะสมกับความสามารถในการชำระหนี้ของผู้กู้ให้มากที่สุด ขณะที่สินเชื่อบ้านผ่อนต่ำฯ ได้คิดคำนวณเงินงวดให้ผ่อนสบายๆ ในช่วงภาวะที่เศรษฐกิจปัจจุบัน เพื่อให้แบ่งเงินนำไปเป็นค่าใช้จ่ายอื่นๆ ที่จำเป็นในการใช้ชีวิตประจำวัน รวมถึงเก็บออมไว้ใช้ยามฉุกเฉินได้” นายชาติชาย กล่าว